આ સંદર્ભમાં વર્ષો પહેલાં, અટલજીએ ‘ઓર્ગેનાઈઝર’ સાપ્તાહિકમાં આપેલ એક ઇન્ટરવ્યુની યાદ પ્રાસંગિક બની રહેશે. ઇન્ટરવ્યુનું શીર્ષક હતું : "ભારતીય જનસંઘ અને ભારતમાં વસતા મુસલમાનો (‘સાધના’ સાપ્તાહિકે ડિસેમ્બર ૧૯૬૩માં તત્કાલીન ભારતીય જનસંઘનું, અખિલ ભારતીય અધિવેશન - જે અમદાવાદમાં કાંકરિયા નજીક ફૂટબોલ ગ્રાઉન્ડમાં યોજાયેલ, તે નિમિત્તે વિશેષાંક પ્રકટ કરેલો અને એ અંકના સંપાદનમાં આજના ‘નિરીક્ષક’ના તંત્રી વરિષ્ઠ પત્રકાર અને તે વખતના ‘સાધના’ના કિશોરવિભાગના સંપાદક શ્રી પ્રકાશભાઈ શાહ અને સુશ્રી સુવર્ણાબહેન ભટ્ટે ભારે જહેમત સાથે અટલજીના ઉપરોક્ત ઇન્ટરવ્યૂનો ગુજરાતીમાં અનુવાદ પણ કરેલો...) ઉપરોક્ત ઇન્ટરવ્યુમાં અટલજીએ પત્રકારના પ્રશ્ર્નના ઉત્તરમાં જણાવ્યું કે, ૧૫ ઑગસ્ટ, ૧૯૪૭ને દિવસે મઝહબ આધારિત અલગ પાકિસ્તાન-દેશને વિભાજિત કરી ખંડી લીધા બાદ પણ, હિંદુબહુલ શેષભારતે સ્વતંત્ર-સાર્વભૌમ બંધારણીય લોકશાહી પ્રજાસત્તાક ગણતંત્રનો ઉદારદિલથી સ્વીકાર કરી, મુસ્લિમો સહિત, ભારતમાં રહેનાર સહુ કોઈ નાગરિકોને, ધર્મ-મઝહબ-ઉપાસના પદ્ધતિની તેમની આગવી ઓળખ અકબંધ રાખીને, સમાન નાગરિક અધિકારો આપ્યા છે. એ નાગરિક અધિકારો ભારતીયસંઘ-રાષ્ટ્ર - રાજ્ય પ્રત્યે નિષ્ઠા, વફાદારી અને મહોબ્બતપી ફરજ દ્વારા જ પ્રાપ્ત થઈ શકે. લિબર્ટી એ બેજવાબદાર લાઇસન્સ હોઈ શકે નહીં. ભારતમાં વસતા મુસલમાનોની નિષ્ઠામાં આપણે ભરોસો રાખી રહ્યા છીએ, અને ભારતીય જનસંઘના દ્વાર મુસ્લિમો સહિત સહુ ભારતીયો માટે એટલે જ ખુલ્લાં પણ છે. પરંતુ ભારતમાં વસતા મુસ્લિમોની નિષ્ઠાનો આધાર એ હોઈ શકે કે, જમ્મુ-કાશ્મીર રાજ્ય સંબંધમાં એ રાજ્યના મુસલમાનો અને શેષભારતના મુસલમાનો, પંડિત નહેરુજીના વખતથી પેટ ચોળીને ઊભી કરાયેલી પીડા જેવી કાશ્મીર સમસ્યાના ઉકેલ માટેની પ્રક્રિયામાં ભારતમાં વસતા મુસલમાનો ભારતીય રાષ્ટ્ર-રાજ્યનાં વ્યાપક હિતો સાથે રહેવા માંગે છે કે, ભારતમાં રહીને પણ પાકિસ્તાનના હિતમાં વર્તે-પ્રવર્તે છે ? એ યક્ષપ્રશ્ર્નના સમુચિત પ્રત્યુત્તર દ્વારા જ એ નક્કી થઈ શકશે કે, ભારતમાં વસતાં મુસલમાન-આપણા ફેલોસિટિઝન્સની નિષ્ઠા કોની સાથે છે ? આ જ છે દેશભક્તિનો કસોટીનો પથ્થર ! જે રાષ્ટ્રનિષ્ઠાપી સોનું અસલી છે કે નકલી ? એની પરખ કરાવી દેશે !